Asidra orîka

Ny asidra orîka dia haro ôrganika manana raikipohy simika C5H4O3N4. Môlekiola sarotra levona anaty rano izy io, izay vokatry ny fahasimbana sy famokarana ny porinina (indrindraindrindra ny goaninina sy ny adeninina) ao amin' ny olombelona sy ny primata lehibe, izay tsy manana ny anzima (orikazy) intsony, ka mitondra any amin' ny alantôinina izany ao amin' ny ankamaroan' ny biby mampinono hafa.

Ny asidra orîka dia vokatra tsy ilaina fa fako vokarin' ny vatana mandritra ny fahapotehan' ny porinina, izay akora voajanahary hita ao amin' ny sela sy sakafo sasany (hena mena, taovan-kena, hazan-dranomasina, alikaola, sns.). Amin' ny ankapobeny dia esorin' ny voa amin' ny alalan' ny amany izy io.

Ao amin' ny vorona sy ny biby mandady sy mikisaka, ny asidra orîka ihany koa dia vokatry ny fanafoanana ny porinina, fa ny fivoahany dia amin' ny endrika mivaingana miaraka amin' ny tay amin' ny alalan' ny lava-bodiny fa tsy amin' ny alalan' ny amany amin' ny endrika orea (na many) (levona anaty rano) toy ny ao amin' ny olombelona.

Ny asidra orîka dia hita amin' ny fatra kely ao amin' ny ran' ny biby mampinono (36 hatramin' ny 69 mg/L ao amin' ny olombelona). Raha be loatra ny fatran' ny asidra orîka ao amin' ny ra dia mety hiteraka olana ara-pahasalamana toy ny gaotra (mamaivay ny tonon-taolana vokatry ny kristalina orata) na vato anaty voa. Mifanohitra amin' izany, ny tahan' ny asidra orîka kely loatra dia tsy fahita firy ary amin' ny ankapobeny dia tsy misy vokany lehibe.

 Jereo koa 

 Amany
 Many na orea